Meer binnelanders uit ander provinsies besoek die Oos-Kaap | News24
Meer binnelanders uit ander provinsies besoek die Oos-Kaap
Foto: Grafika 24
DIE aanloklikheid van die Oos-Kaap as toeristebestemming is aan die groei, met R3 miljard wat in 2014 deur Suid-Afrikaanse besoekers aan dié provinsie bestee is.
Dit luidens die Oos-Kaapse toerismebarometer vir 2015, ’n verslag wat deur die provinsiale departement vir ekonomiese ontwikkeling, omgewingsake en toerisme saamgestel is.
Luidens dié verslag het Suid-Afrikaanse reisigers nagenoeg 3,2 miljoen besoeke na die provinsie onderneem, wat 1,2 miljoen meer is as in 2013.
Dit plaas die Oos-Kaap in die sesde plek van gewilde provinsies vir binnelandse reise, en agtste wat internasionale besoekers betref.
Dié provinsie het gesorg vir 4,4% van die meer as 9,5 miljoen internasionale besoekers wat Suid-Afrika in 2014 besoek het.
Gauteng het die meeste besoekers gehad met 49,4%, gevolg deur die Wes-Kaap (18,6%) en Mpumalanga (14,1%).
Die 304 888 buitelanders wat die Oos-Kaap besoek het, het nagenoeg R2,4 miljard bestee en ’n gemiddelde tydperk van 9,5 dae vertoef. Baie van dié besoekers was van Duitsland (15,4%), Brittanje (14,7%) en Amerika (12,7%).
Dié statistieke sal die Oos-Kaap help om “die gebiede waar hy swakker presteer, soos toegang vir internasionale reisigers,” te evalueer, het Sakhumzi Somyo, LUR, gesê. “Die barometer moet gevier word as die begin van intelligenter besluitneming in die Oos-Kaapse toerismebedryf,” het Somyo gesê. – MEDEWERKER